text: [{"text_idx": "#000002", "text": "Manang ise na mangharingkothon pangurupion, so marimbar, intap ni na tarbahen hita, jala molo boi nang lobi sian hatauonna, ndang holan di partingkian na so marparungkilan alai dohot do tong nang uju marungkil, manaon, ingkon patupaon do pangurupion i. I do teantean Hakristenon i naung mangolu jala manggurasa di pardalan ni Hakristenon sahat tu nuaeng. Adong do na patupasa marsasahalak, marsasahorong, marsasapunguan huta, marga, ulaon, nang marsasanegara asa boi gumodang na tarurupan jala maraturan. Manang didia siihuthon Kristus i mangolu jala mangula, ima na pinatupanasida, songon dalan manghalashon haluaon naung tajalo sian Tuhanta i."}, {"text_idx": "#000013", "text": "Marsiajar sian i do nuaeng on, di ulaon misi manang mamaritahon barita nauli tu na so mananda dohot manjangkon Jesus Kristus, dipahembang do nuaeng na ginoaranna mission from the margin, ima misi na dipatupa sian angka na saleleng on digoari sijalo misi nang pangurupion alai nuaeng gabe sipatupa misi i. Asa, misi ndang be dipatupa angka naporsea na marsinadongan, alai sian angka na digohi las ni roha ala naung manjangkon barita nauli i."}, {"text_idx": "#000015", "text": "Mangihuthon hata ni Debata di 2 Kor 8: 1-7 i ndang tarbahen hita be manguduti pamingkiron na songon i. Alai ingkon sude do sian las ni roha ni naung parsidohot di haluaon na sian Tuhanta i parsidohot di ulaonta patupa parsaoran diakonia i, ima sude hita parsidohot manumpahi ulaon mandungdung na tinuju ni Sentralisasi Parhepengon on, ima sandok HKBP masiurupan, masihaholongan, marhatigoran, jala marhaudutan mangulahon ulaonta songon huria na sada i, ima Huria Kristen Batak Protestan, asa tarbahen hita pahinsat panghobasion na ingkon taula asa lam tamba angka ruas ni hurianta na so apala ringgas mandohoti ulaon ni HKBP, na di ujungna lam patauhonnasida gabe pasupasu tu portibion, asa sude ruas ni hurianta na di angka inganan na saleleng on ndang marpartohonan, ndang dihobasi gabe dihobasi; asa sude partohonan na gok tingkinta na mangula di angka inganan na marragam i di sandok HKBP jala di duru ni HKBP boi disarihon sandok HKBP di parbalanjoonnna, unang adong/tobal be pangiburuon di angka partohonan i sandiri, baliksa digohi dame, parsaoran na rosu, jala masiurupan, masisarian, gabe dihalomohon Tuhanta Jesus huriaNa on."}, {"text_idx": "#000016", "text": "Alani i, angka dongan, denggan do hita mangalusi hataNa di 2 Kor 8: 1-7 i marhite mangarimangrimangi songon dia do hita ruas nang parhalado di tongatonga ni HKBP na tahaholongi i nasailaon: Nunga sahat hita tu hatauon partondion songon na pinatuduhon ni halak Kristen na di propinsi Makedonia i, ima na mangalehon sian las ni rohanasida lobi sian hatauonnasida ala nunga dihaholongi Jesus i nasida, jala na rade do nasida manghalashon i marhite na manghaholongi angka na badia na marpogos di Jerusalem?"}]